Diari Oficial de la Generalitat Valenciana


Sumari del DOGV 7281, del 26-05-2014 (2014/4669)

DECRET 70/2014, de 23 de maig, del Consell, pel qual s'aprova l'oferta d'ocupació pública de personal docent no universitari dependent de la Conselleria d'Educació, Cultura i Esport per a l'any 2014.
-------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7281

Data del DOGV
:   26-05-2014

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2014/4669


Data del document
:   23-05-2014

Organisme emissor
:   Conselleria d'Educació, Cultura i Esport

Tipus de document
:   Decret

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * concurs administratiu

DECRET 70/2014, de 23 de maig, del Consell, pel qual s'aprova l'oferta d'ocupació pública de personal docent no universitari dependent de la Conselleria d'Educació, Cultura i Esport per a l'any 2014. [2014/4669]  
L'article 32 de la Llei 6/2013, de 26 de desembre, de la Generalitat, de Pressupostos de la Generalitat per a l'exercici 2014, establix: «1. Sense perjuí del que preveu l'apartat 5 de l'article 31 d'esta llei, al llarg de l'exercici 2014 no s'incorporarà al sector públic, tal com queda delimitat en l'article 23 d'esta llei, nou personal, excepte el que puga derivar-se de l'execució de processos selectius corresponents a ofertes d'ocupació pública d'exercicis anteriors. Esta limitació afecta les places incurses en els processos de consolidació d'ocupació pública previstos en la disposició transitòria quarta de l'Estatut Bàsic de l'Empleat Públic. 2. Amb respecte, en tot cas, a les disponibilitats pressupostàries del capítol I del pressupost de gastos, la limitació continguda en l'apartat anterior no serà aplicable als següents sectors o funcions, en els quals la taxa de reposició d'efectius es fixarà fins a un màxim del deu per cent: (10 %): a) Administració educativa, en l'àrea d'educació no universitària, en relació amb la determinació del nombre de places per a l'accés als cossos de funcionaris docents».  
  
En relació amb això, l'article 21 de la Llei 22/2013, de 23 de desembre, de Pressupostos Generals de l'Estat per a l'any 2014, establix: «U. 1. Al llarg de l'exercici 2014 no s'incorporarà al sector públic delimitat en l'article anterior, a excepció de les societats mercantils públiques, que es regiran pel que disposa la disposició addicional vint d'esta llei, i dels òrgans constitucionals de l'Estat, nou personal, excepte el que puga derivar-se de l'execució de processos selectius corresponents a ofertes d'ocupació pública d'exercicis anteriors o de places de militars de tropa i marineria professional necessàries per a aconseguir els efectius fixats en la disposició addicional tretze. La limitació continguda en el paràgraf anterior afecta les places incurses en els processos de consolidació d'ocupació previstos en la disposició transitòria quarta de l'Estatut Bàsic de l'Empleat Públic. 2. Amb respecte, en tot cas, a les disponibilitats pressupostàries del capítol I dels pressupostos de gastos corresponents, la limitació continguda en l'apartat anterior no serà aplicable als següents sectors i administracions, en què la taxa de reposició es fixarà fins a un màxim del deu per cent (10 %): A) A les administracions públiques amb competències educatives per al desplegament de la Llei Orgànica 2/2006, de 3 de maig, d'Educació, en relació amb la determinació del nombre de places per a l'accés als cossos de funcionaris docents. 3. Per a calcular la taxa de reposició d'efectius, el percentatge màxim a què es referix l'apartat anterior s'aplicarà sobre la diferència resultant entre el nombre d'empleats fixos que durant l'exercici pressupostari de 2013 van deixar de prestar servicis en cada un dels sectors, àmbits, cossos o categories, previstos en l'apartat anterior, i el nombre d'empleats fixos que s'hi hagen incorporat en l'esmentat exercici, per qualsevol causa, excepte els procedents d'ofertes d'ocupació pública, o que hagen realitzat un reingrés des de situacions que no comporten la reserva de llocs de treball. A estos efectes, es computaran els cessaments en la prestació de servicis per jubilació, retir, mort, renúncia, declaració en situació d'excedència sense reserva de lloc de treball, pèrdua de la condició de funcionari de carrera, extinció del contracte de treball o en qualsevol altra situació administrativa que no supose la reserva de lloc de treball o la percepció de retribucions amb càrrec a l'administració en què se cessa. No computaran dins del límit màxim de places derivat de la taxa de reposició d'efectius, aquelles places que es convoquen per a ser proveïdes per mitjà de processos de promoció interna».  
  
  
L'article 46.2 de la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana, disposa que «una vegada aprovada l'oferta d'ocupació pública, es convocaran, en el termini màxim que s'hi fixe, els corresponents procediments selectius per a la cobertura de les vacants incloses i fins a un deu per cent addicional. En l'Administració de la Generalitat, l'execució de l'oferta d'ocupació pública haurà de realitzar-se en el termini improrrogable de dos anys».  
L'article 3 del reglament d'ingrés, accessos i adquisició de noves especialitats en els cossos docents, aprovat pel Reial Decret 276/2007, de 23 de febrer, establix com a condició la publicació de l'oferta d'ocupació docent prèvia a la realització de les convocatòries per a la provisió de les places vacants autoritzades en l'esmentada oferta d'ocupació.  
  
La disposició transitòria segona de l'Acord del 3 d'abril de 2013, subscrit per la Conselleria d'Educació, Cultura i Esport i les organitzacions sindicals, pel qual s'establix el sistema de provisió de llocs de treball en règim d'interinitat, publicat per la Resolució de 18 d'abril de 2013, del director general de Centres i Personal Docent, disposa que les places susceptibles de ser convocades durant l'any 2014 s'acumularan en processos selectius posteriors.  
En virtut d'això, en compliment de l'article 32 de la Llei 6/2013, de 26 de desembre, de la Generalitat, de Pressupostos de la Generalitat per a l'exercici 2014, en relació amb l'article 46 de la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana; l'article 4 del Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport, i de conformitat amb allò previst a la Llei Orgànica 2/2006, de 3 de maig, d'Educació, modificada per la Llei Orgànica 8/2013, de 9 de desembre, per a la Millora de la Qualitat Educativa; després de la negociació amb els sindicats de l'ensenyament representats en la mesa sectorial, una vegada informat favorablement per la Conselleria d'Hisenda i Administració Pública, a proposta de la consellera d'Educació, Cultura i Esport i amb la deliberació prèvia del Consell, en la reunió del dia 23 de maig de 2014,  
  
  
DECRETE  
  
Article 1. Aprovació de l'oferta d'ocupació pública  
S'aprova l'oferta d'ocupació pública de personal docent no universitari per a l'any 2014 en els termes que s'establixen en este decret.  
  
  
Article 2. Persones discapacitades  
1. D'acord amb el que establix l'article 59 de la Llei 7/2007, de 12 d'abril, de l'Estatut Bàsic de l'Empleat Públic, en les proves selectives, incloent-hi les corresponents a la promoció interna, seran admeses les persones amb discapacitats en igualtat d'oportunitats i sense cap tipus de discriminació respecte a les condicions exigides als altres aspirants. Les convocatòries per a la provisió de llocs d'esta oferta no establiran exclusions per discapacitats, excepte en els casos en què siguen incompatibles amb l'exercici de les tasques o funcions corresponents.  
  
2. S'establirà una quota del set per cent (7 %) de les vacants per a ser cobertes per personal amb discapacitat de grau igual o superior al trenta-tres per cent (33 %), de manera que, progressivament, s'arribe al dos per cent (2 %) dels efectius totals del personal docent de la Generalitat, sempre que superen les proves selectives. L'opció a llocs reservats haurà de formular-se en la sol·licitud de participació en les convocatòries, la qual cosa haurà de ser indicada expressament en estes.  
  
  
Article 3. Places oferides  
En l'oferta s'inclouen les vacants dotades en els Pressupostos de la Generalitat per a l'any 2014, la provisió de les quals haurà de realitzar-se dins del termini improrrogable de dos anys, amb el detall següent:  
Cos de mestres: 90 places per torn lliure.  
Cos de professors d'Ensenyança Secundària: 26 places per torn lliure.  
El nombre total de places per torn lliure és de 116 places.  
  
DISPOSICIÓ ADDICIONAL  
  
Única. Proves selectives  
La instrumentació de les proves selectives per a l'ingrés en l'Administració de la Generalitat que es deriven de les convocatòries que són l'objecte d'esta oferta d'ocupació pública la realitzarà la conselleria competent en matèria d'educació. Les proves mencionades es concretaran en les respectives convocatòries en raó del nombre de vacants i de la seua naturalesa jurídica.  
  
DISPOSICIONS FINALS  
  
Primera. Inalterabilitat dels llocs de treball  
Els llocs de treball inclosos en esta oferta d'ocupació pública no podran tindre cap modificació quant a la classificació fins després d'haver-se realitzat les corresponents proves selectives i d'haver-se proveït els corresponents llocs de treball.  
  
Segona. Efectes  
Este decret tindrà efectes des de l'endemà de ser publicat en el Diari Oficial de la Comunitat Valenciana.  
  
València, 23 de maig de 2014  
  
El president de la Generalitat,  
ALBERTO FABRA PART  
  
La consellera d'Educació, Cultura i Esport,  
MARÍA JOSÉ CATALÁ VERDET